Direcția Sanitară Veterinară și pentru Siguranță Alimentelor (DSVSA) Gorj a aplicat, săptămâna trecută, zeci de amenzi, printre cei prinși pe picior greșit fiind chiar și doi medici veterinari.
DSVSA Gorj a amendat doi medici de liberă practică împuterniciți, cu câte 10.000 de lei, pentru nerealizarea integrală a acțiunilor sanitare-veterinare cuprinse în Programul Strategic al anului 2023.
De asemenea, au mai fost amendate patru magazine alimentare "pentru nerespectarea normelor sanitare-veterinare şi pentru siguranța alimentelor privind condițiile de depozitare a produselor alimentare (nesectorizare: ouă lângă mezeluri; carne pasăre lângă pește congelat; ouă lângă produse lactate; produse depozitate direct pe paviment: alimente preambalate, băuturi alcoolice şi răcoritoare etc.)", a transmis Florin Gorcea, directorul executiv al DSVSA Gorj.
Amenzi de aproape 100.000 de lei
În total, săptămâna trecută au fost aplicate 22 de amenzi în cuantum de aproape 100.000 de lei unor operatori şi/sau persoane fizice din Arcani, Baia de Fier, Bâlteni, Bumbești-Jiu, Bumbești-Pițic, Căpreni, Ciuperceni, Crasna, Glogova, Motru, Novaci, Slivilești, Stoina, Târgu-Jiu, Târgu-Cărbunești, Urdari.